Diari Oficial de la Generalitat Valenciana


Sumari del DOGV 6418, del 16-12-2010 (2010/13022)

RESOLUCIÓ d'1 de desembre de 2010, de la Conselleria d'Agricultura, Pesca i Alimentació, per la qual es convoca concurs de mèrits per a la selecció i el nomenament del director de l'Institut Politècnic Maritimopesquer del Mediterrani d'Alacant.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6418

Data del DOGV
:   16-12-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/13628


Data del document
:   01-12-2010

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ d'1 de desembre de 2010, de la Conselleria d'Agricultura, Pesca i Alimentació, per la qual es convoca concurs de mèrits per a la selecció i el nomenament del director de l'Institut Politècnic Maritimopesquer del Mediterrani d'Alacant. [2010/13456]  
Per mitjà del Decret 48/2006, de 7 d'abril, del Consell de la Generalitat Valenciana, es va modificar l'article 31 del reglament aprovat per mitjà del Decret 100/1990, de 25 de juny, del Consell de la Generalitat Valenciana, pel que fa al règim de selecció del director de l'Institut Politècnic Maritimopesquer del Mediterrani.  
En el títol V de la Llei Orgànica 2/2006, de 3 de maig, d'Educació, s'establix la participació, l'autonomia i el govern dels centres docents. Dins d'esta estructura, en el capítol IV del títol V esmentat es regula el procediment de selecció i nomenament del director dels centres docents públics. En els articles 133 a 139 de la llei orgànica mencionada es fixen les bases per a la convocatòria dels procediments de selecció i nomenament de directors en els centres de titularitat pública.  
L'Institut Politècnic Maritimopesquer del Mediterrani d'Alacant és un centre de formació professional maritimopesquera, com també d'altres ensenyaments professionals nauticopesquers, dependent de la Conselleria d'Agricultura, Pesca i Alimentació. Per això, és procedent convocar un concurs de mèrits per a la selecció i el nomenament del director de l'Institut tal com s'establix en la Llei Orgànica 2/2006, de 3 de maig.  
Per tot això, i a proposta de la directora general d'Empreses Agroalimentàries i Desenvolupament del Medi Rural, resolc:  
Primer. Convocatòria  
Es convoca concurs de mèrits per a la selecció i provisió del lloc de director de l'Institut Politècnic Maritimopesquer del Mediterrani d'Alacant (d'ara en avant, IPMP) entre professors funcionaris de carrera de l'Institut.  
Segon. Participació   
Per a ser admesos en el concurs de mèrits, els aspirants han de posseir, en acabar el termini de presentació de sol·licituds, a més dels requisits generals establits per als funcionaris públics, els requisits específics següents:   
1. Tindre una antiguitat, almenys, de cinc anys com a funcionari de carrera en la funció pública com a professor de l'IPMP.  
2. Estar prestant servicis docents a l'IPMP, amb una antiguitat, almenys, del curs complet immediatament anterior a la publicació de la convocatòria.  
3. Presentar un projecte de direcció que incloga, entre altres, els objectius, les línies d'actuació i l'avaluació.  
Tercer. Presentació de sol·licituds   
1. Els qui desitgen participar en el procés de selecció per a la direcció de l'IPMP han de fer-ho constar en una instància que s'ajustarà al model que figura com a annex I d'esta resolució.  
2. El termini de presentació de sol·licituds serà de 15 dies hàbils a partir de l'endemà de la publicació d'esta convocatòria en el Diari Oficial de la Comunitat Valenciana.  
3. Les sol·licituds es dirigiran, juntament amb la resta de la documentació, a la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació, o a les oficines a què es fa referència en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud i la documentació que l'acompanya en una oficina de Correus, s'haurà de fer en sobre obert perquè la instància siga datada i segellada pel funcionari de Correus abans de ser certificada.  
4. Els aspirants han d'adjuntar a la instància, si és el cas, la documentació següent:  
a) Documentació acreditativa dels mèrits acadèmics i professionals que siguen susceptibles de valoració, de la manera que s'establix en l'annex II, o per mitjà de certificat expedit pel Registre de Personal de la Direcció General d'Administració Autonòmica, si hi consten inscrits.  
b) Certificat que acredite el compliment dels requisits de l'apartat 2, punts 1 i 2.  
c) El sol·licitant inclourà un exemplar del projecte de direcció per a l'IPMP que s'indica en l'apartat 2, punt 3.  
5. Els mèrits al·legats i no justificats documentalment o els documents que no tinguen les dades ressenyades anteriorment no seran tinguts en compte.  
L'administració podrà requerir els interessats en qualsevol moment perquè justifiquen els mèrits sobre els quals es plantegen dubtes o reclamacions.  
Quart. Comissió de selecció   
1. La comissió de selecció es constituirà en el termini de 10 dies hàbils a partir de la publicació de la convocatòria. Per a això, el director del centre convocarà el Claustre de professors i el Consell Escolar dins del termini de cinc dies hàbils des de la publicació de la convocatòria, per a la designació dels representants i suplents respectius indicats en el punt 5 d'este apartat.  
2. La constitució i el funcionament de la comissió de selecció, com també el règim d'abstenció i recusació aplicable als seus membres, es regiran pel que s'establix en els articles 22 a 29 de la Llei 30/1992, de 26 de novembre. En el cas que es produïsquen empats en la presa d'acords, el president els dirimirà amb el seu vot de qualitat.  
3. L'actuació de la comissió de selecció finalitzarà amb la conclusió del procediment per al qual s'ha constituït.   
4. La comissió, una vegada constituïda, tindrà la seu oficial a l'IPMP, a Alacant.  
5. La comissió de selecció estarà composta pels membres següents:  
Titulars:  
En representació de la Conselleria d'Agricultura, Pesca i Alimentació:  
- President: el director territorial de la Conselleria d'Agricultura, Pesca i Alimentació d'Alacant.  
- Vocal: el cap de la Secció de Formació i Inspecció.  
Vocals en representació del centre docent:  
- Dos representants del professorat triats pel Claustre de professors.  
Vocals en representació del Consell Escolar:  
- Dos representants triats pels membres del Consell Escolar i entre ells que no siguen professors.  
Suplents:   
En representació de la Conselleria d'Agricultura, Pesca i Alimentació:  
- President: el secretari territorial de la Conselleria d'Agricultura, Pesca i Alimentació d'Alacant.  
- Vocal: el cap de la Secció de Pesca Marítima de la Conselleria d'Agricultura, Pesca i Alimentació d'Alacant.  
Vocals en representació del centre docent:  
- Dos representants del professorat triats pel Claustre de professors.  
Vocals en representació del Consell Escolar:  
- Dos representants triats pels membres del Consell Escolar i entre ells que no siguen professors.  
6. Per a la constitució i el funcionament de la comissió de selecció serà imprescindible que estiguen presents més de la mitat dels seus membres. Actuarà de secretari de la comissió un dels funcionaris que la integren. Les decisions es prendran per majoria.  
7. La no-elecció o designació de representants del Claustre de professors o del Consell Escolar per a la comissió de selecció no impedirà la seua constitució i funcionament.  
8. Funció de la comissió de selecció. La comissió de selecció té encomanades les funcions següents:  
- Comprovar els requisits a què es fa referència en l'article segon d'esta resolució.  
- Valorar el programa de direcció presentat per cada un dels candidats.  
- Valorar els mèrits acadèmics i professionals aportats pels candidats.  
- Elaborar les relacions provisional i definitiva dels candidats i publicar-les en els llocs corresponents.  
- Resoldre les reclamacions presentades i elevar a la directora general d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació la relació de participants seleccionats.  
Cinqué. Desenvolupament del procediment   
1. El procediment de selecció constarà de les fases A i B i del programa de formació inicial:  
Fase A: valoració d'un programa de direcció; esta fase serà valorada de 0 a 25 punts, i caldrà obtindre'n 12,5 per a passar a la fase següent.  
Fase B: valoració dels mèrits acadèmics i professionals, l'experiència i la valoració del treball previ desplegat com a càrrec directiu i de la tasca docent com a professor, així com l'experiència en l'exercici de la direcció dels candidats, segons el barem que constarà com a annex II; esta fase serà valorada de 0 a 25 punts.  
2. En cas de produir-se empats en la puntuació total dels aspirants, es resoldran atenent successivament els criteris següents:  
- Més puntuació en la fase A.  
- Més puntuació en els apartats del barem de mèrits per l'orde en què apareixen en la convocatòria.   
- Més puntuació en els subapartats del barem de mèrits en l'orde en què apareixen en la convocatòria.   
3. Les puntuacions provisionals aconseguides pels aspirants seran publicades per la comissió en el tauler d'anuncis de l'IPMP.  
4. En el termini de 10 dies hàbils, comptadors a partir de la publicació esmentada, els interessats podran presentar les al·legacions que troben pertinents sobre la puntuació que se'ls haja assignat, per mitjà d'un escrit dirigit a la comissió de selecció.  
5. Una vegada estudiades les al·legacions presentades dins del termini i la forma escaients, la comissió de selecció elevarà a la directora general d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació, per a la seua publicació, la relació definitiva de participants seleccionats per orde de puntuació, i quedarà seleccionat el de més puntuació per a la realització del programa de formació inicial.  
6. L'aspirant seleccionat haurà de superar un programa de formació inicial, que serà establit per la Direcció General d'Empreses Agroalimentàries i Desenvolupament del Medi Rural. Estaran exempts de la realització del programa de formació inicial els candidats que hagen exercit el càrrec de director, vicedirector, secretari o cap d'estudis a l'IPMP durant un període mínim de dos anys.  
7. Si l'aspirant seleccionat ha de realitzar el programa de formació inicial, serà nomenat com a director en pràctiques fins que supere el programa referit.  
Sisé. Nomenament definitiu  
Una vegada conclòs el programa de formació inicial i comprovat que l'aspirant declarat apte posseïx els requisits de participació establits en la convocatòria, la directora general d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació efectuarà el nomenament definitiu, i el farà públic en el Diari Oficial de la Comunitat Valenciana.  
Seté. Duració del mandat dels aspirants seleccionats  
La duració del mandat del director seleccionat és de quatre anys, una vegada nomenat definitivament, de conformitat amb el que es preveu en l'article 136.2 de la LOE. El nomenament del director podrà renovar-se per períodes de la mateixa duració, amb una avaluació positiva prèvia, per part de la Direcció General Empreses Agroalimentàries i Desenvolupament del Medi Rural, del treball desenvolupat al final de cada període.  
Huité. Nomenament amb caràcter extraordinari  
En absència de candidats o quan la comissió corresponent no haja seleccionat cap aspirant, la directora general d'Empreses Agroalimentàries i Desenvolupament del Medi Rural nomenarà director, per un període màxim de quatre anys, un professor funcionari de l'IPMP.  
Nové. Actuacions transitòries  
Si este procés de selecció no ha conclòs en la data de finalització del mandat de l'actual director de l'Institut Politècnic Maritimopesquer del Mediterrani, este es mantindrà en el seu lloc fins que es produïsca el nomenament de director derivat d'este concurs de mèrits.  
Deu. Delegació de facultats  
Es faculta la directora general d'Empreses Agroalimentàries i Desenvolupament del Medi Rural perquè emeta els actes, les resolucions i les instruccions que siguen necessaris per a l'aplicació d'esta resolució.  
Onze. Recursos  
D'acord amb el que s'establix en la Llei 30/1992, de 26 de novembre, contra esta resolució, que posa fi a la via administrativa, es pot interposar amb caràcter potestatiu un recurs de reposició davant de la Conselleria d'Agricultura, Pesca i Alimentació en el termini d'un mes, comptador des de l'endemà de la publicació, o segons les disposicions de la Llei de la Jurisdicció Contenciosa Administrativa, interposar directament un recurs contenciós administratiu davant del Jutjat Contenciós Administratiu de València en el termini de dos mesos, comptadors a partir de l'endemà de la publicació.  
València, 1 de desembre de 2010.- La consellera d'Agricultura, Pesca i Alimentació: Maritina Hernández Miñana.  
ANNEX I: MODEL DE SOL·LICITUD  
SOL·LICITUD DE PARTICIPACIÓ EN EL CONCURS DE MÈRITS PER A LA SELECCIÓ I EL NOMENAMENT DE DIRECTOR DE L'INSTITUT POLITÈCNIC MARITIMOPESQUER DEL MEDITERRANI D'ALACANT  
DADES PERSONALS  
COGNOMS:  
NOM:  
DNI:  
DOMICILI:  
LOCALITAT: CP:  
TELÈFON: FAX:  
ADREÇA ELECTRÒNICA:  
DADES PROFESSIONALS  
COS A QUÈ PERTANY:  
Sol·licite participar en el procés de selecció de director de l'Institut Politècnic Maritimopesquer del Mediterrani d'Alacant i, per això, adjunta la documentació següent:  
1.   
2.   
3.   
4.   
5.   
6.   
..., ... d ... de 2010  
FIRMA DEL SOL·LICITANT  
DIRECTORA GENERAL D'EMPRESES AGROALIMENTÀRIES I DESENVOLUPAMENT DEL MEDI RURAL DE LA CONSELLERIA D'AGRICULTURA, PESCA I ALIMENTACIÓ  
ANNEX II: BAREM  
Fase A: programa de direcció: esquema bàsic de desenvolupament  
Programa de direcció (25 punts; mínim per a la superació, 12,5 punts):  
Constarà, almenys, dels aspectes següents:  
- Anàlisi de la situació del centre que el candidat pretén dirigir.  
- Objectius a curt i mitjà termini.  
- Línies d'actuació i/o plans de millora.   
- Recursos humans i materials amb què es pretén posar en marxa el programa.  
- Indicadors o paràmetres de gestió de la qualitat al centre: modalitat, estratègia i calendari d'aplicació.   
- Procediments d'avaluació de la gestió directiva.  
- Referències bibliogràfiques, webs o experiències prèvies inèdites.  
- Amb caràcter optatiu, podrà figurar la composició de l'equip directiu de la candidatura, amb un breu currículum de cada un dels membres de l'equip.  
L'extensió d'este programa serà d'entre 25 i 50 pàgines. Se'n presentarà una còpia impresa i una altra en suport informàtic, en CD-R.  
Fase B: barem de mèrits acadèmics i professionals per a la selecció de director de l'IPMP (25 punts):  
1. Mèrits acadèmics i altres mèrits (màxim 10 punts):  
1.1. Formació acadèmica.   
1.1.1) Titulació acadèmica:   
Per qualsevol títol acadèmic de nivell igual o superior a l'exigit per a pertànyer al grup de titulació corresponent, excloent-ne el que siga necessari per a l'accés al lloc: 1,5 punts per títol, fins a un màxim de 3 punts. Només es puntuarà el títol o els títols de més nivell, entenent-se compreses en este les altres titulacions necessàriament prèvies per a l'obtenció del nivell superior.  
1.1.2) Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts i d'acord amb l'escala següent:  
a) de 100 o més hores: 2,00 punts  
b) de 75 o més hores: 1,50 punts  
c) de 50 o més hores: 1,00 punts  
d) de 25 o més hores: 0,50 punts  
e) de 15 o més hores: 0,20 punts  
En el supòsit de cursos impartits, estos es valoraran una sola vegada, i no seran susceptibles de ser valorades edicions successives d'un mateix curs.  
1.1.3) Valencià: el coneixement del valencià es valorarà fins a un màxim de 3 punts, amb l'acreditació d'estar en possessió del certificat corresponent expedit o homologat per la Junta Qualificadora de Coneixements del Valencià d'acord amb l'escala següent:  
a) Coneixement oral: 0,75 punts.  
b) Grau elemental: 1 punt.  
c) Grau mitjà: 2 punts.  
d) Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la classificació; en este últim cas, es valorarà exclusivament la possessió de més nivell que el requerit, a raó d'1 punt per cada nivell que supere l'exigit en la classificació.  
1.1.4) Idiomes comunitaris: fins a un màxim de 2 punts, a raó de 0,40 punts per curs o la seua equivalència si es tracta de cicles de l'Escola Oficial d'Idiomes, així com 0,40 punts per cada 12 crèdits d'idioma comunitari cursat en una carrera universitària.   
En cap cas es puntuaran en els subapartats 1.1.2, 1.1.3 i 1.1.4 els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents Instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Documentació acreditativa:  
Per a totes les titulacions relacionades s'adjuntarà fotocòpia compulsada/confrontada dels títols o del document justificatiu d'abonament dels drets d'expedició de les titulacions, d'acord amb l'Orde de 8 de juliol de 1988 (BOE de 13 de juliol).  
1.2. Titulacions de Màster en Gestió i Direcció de Centres Educatius, expedides per universitats o institucions reconegudes pel Ministeri d'Educació, o la Conselleria d'Educació de la Generalitat Valenciana: 2 punts.  
Documentació acreditativa:  
Per a totes les titulacions relacionades s'adjuntarà fotocòpia compulsada/confrontada dels títols o del document justificatiu d'abonament dels drets d'expedició de les titulacions, d'acord amb l'Orde de 8 de juliol de 1988 (BOE de 13 de juliol).  
1.3. Publicacions relacionades amb l'àrea d'especialitat de l'aspirant: fins a 2 punts.  
1.4. Publicacions relacionades amb la gestió i direcció de centres o la gestió de la qualitat: fins a 3 punts.  
Documentació acreditativa per als apartats 1.3 i 1.4:  
En les edicions -qualsevol que siga el suport sobre el qual estiguen realitzades- ha de constar l'ISBN i el depòsit legal.  
2. Mèrits professionals i valoració del treball desenvolupat (màxim, 15 punts):  
2.1. Servicis prestats en la funció pública docent i en l'exercici de càrrecs directius:   
a) Per cada any complet com a director en centres docents públics: 2 punts.  
b) Per cada any complet en altres càrrecs directius, vicedirector, secretari, cap d'estudis: 1 punt.  
c) Per cada any complet de servicis efectius prestats en la situació de servici actiu com a funcionari de carrera com a professor de l'IPMP, que sobrepassen els cinc anys exigits com a requisit: 0,5 punts.  
Documentació acreditativa:   
Fotocòpia compulsada/confrontada dels documents administratius corresponents a cada un dels subapartats, amb diligències de presa de possessió i cessament o continuïtat, si s'escau.   
2.2. Cursos específics:  
Es valoraran els cursos de formació impartits per universitats, col·legis professionals i centres públics de formació en matèries relacionades amb les funcions de caràcter tècnic dels llocs convocats, que van determinar la seua classificació en el sector d'administració especial, tal com s'establix en l'article 16, punt 3, de la Llei de la Funció Pública Valenciana, fins a un màxim de 3 punts, d'acord amb l'escala següent:  
a) de 100 o més hores: 2,00 punts  
b) de 75 o més hores: 1,50 punts  
c) de 50 o més hores: 1,00 punts  
d) de 25 o més hores: 0,75 punts  
e) de 15 o més hores: 0,50 punts  
En cap cas es puntuaran en este apartat els cursos que pertanyen a una carrera universitària, cursos de doctorat i els dels diferents Instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Documentació acreditativa:  
Fotocòpia compulsada/confrontada dels certificats corresponents a cada un dels subapartats en què conste de forma expressa el nombre d'hores.  
Notes: únicament seran baremats els mèrits el perfeccionament dels quals haja tingut lloc en la data de finalització del termini de presentació de sol·licituds.